  Виталий Пронин «Мынам Удмуртие» телекомпания усьтӥз «Пичи шоу - ёрос кизили» телепроектэзлэсь выль сезонзэ. Со сӥземын пӧртэм ёросъёсысь удмурт пиналъёс пӧлысь тужгес усточиоссэ шараянлы, быгатонлыкъёссэс быдэс шаер тыр возьматонлы. Кизнерысь нылпиос "Пичи шоу - бадӟым кизили" конкурсын«Шудон корка» огинлэн «ВКонтакте» бамысьтыз«Пичи шоу - ёрос кизили» конкурс ялэмын вал кылем арын. Отчы пыриськыны мылкыд каризы элькунысьтымы пӧртэм ёросъёсысь 3 аресысен 12 аресозь удмурт нылпиос - усто кырӟаны-вераны, эктыны быгатӥсьёс. Озьы «Мынам Удмуртие» телекомпаниысь журналист, та конкурс понна кыл кутӥсь Ольга Ардашева туэ ӝыны ар куспын ортчиз вань ёросъёстӥ: котькудаз пумиськылӥз усточи нылпиосын. «Мынам Удмуртие» телеканал соосты быдэс шаермы тыр возьматъяз. Озьы пӧрмиз зэмос удмурт телешоу! — Та проектмылэн кылем сезоназ пӧртэм ёросъёсысь 26 кизилиез ӝуатӥмы. Быгатонлыкъёссылы паймод: удмурт кылын кырӟало-верало, пӧртэм крезьгуро арбериосын шудыны быгато, йыр вылазы но эктыны пӧрмыто, ява! Куд-ог пиналъёс асьсэ понна пыриськизы, уноез - нылпи садысьтызы, школаысьтызы быдэс группаенызы. Йылпумъянъёс лэсьтӥмы Нылпиосты утён нуналэ, 1-тӥ июне: Ижысь Киров паркын ортчытӥм «Пичи шоу - бадӟым кизили» гала-концертмес, - шуэ Ольга Ардашева. Но кин ӧз вутты пыриськыны та телешоулэн нырысетӥ сезоназ - эн ӝожоме! Усьтэмын «Пичи шоу - ёрос кизили» проектлэн выль сезонэз. Таяз радэ но отчы пыриськыны быгатозы пӧртэм ёросъёсысь, гуртъёсысь удмурт кылын пичи ке но вераськыны быгатӥсь 3 аресысен 12 аресозь пиналъёс. Соослэсь быгатонлыкъёссэс дунъялозы 4 номинациосъя: тужгес устоез кырӟась, кылбурась, эктӥсь но крезьгуро арбериен тужгес устоез шудӥсь. Пусйыны кулэ: вожвылъяськонэ нылпиос асьсэ понназы гинэ но пыриськыны быгатозы, нылпи садысьтызы, школаысьтызы, нылпи творчествоя школаысьтызы коллективъёсынызы но. Куриськонъёсты кутозы 31-тӥ сентябрёзь pichioli@yandex.ru электрон адресъя. Конкурс сярысь тодыны быгатоды myudm.ru/tv адресъя (зӥбоно «Ёрос кизили» пус вылэ). Юанъёсты кылдӥзы ке, вазиське 8-982-121-48-51, 8-950-154-18-90 телефонъёсъя. Телешоулэн выль сезонэз кыстӥськоз вуоно арын май пумозь. Сое учкыны быгатоды «Мынам Удмуртие» каналысь. Лыдэ басьтэ: кабель но цифровой сигналэн сяна, та каналэз учкыны луэ Интернет, озьы ик спутник антенна пыр («Телекарта» но «Триколор» тэркы возисьёс). Елена Тугашова  